**Adásvételi szerződés - melléklet**

**A kiskutya növekedése**

Annak ellenére, hogy 6-7 hónapos korukra a mudi kiskutyák elérik felnőttkori méretüket, csontstruktúrájuk, ízületeik és izmaik fontos növekedési szakaszokon mennek át ezután is. Ezért nem terhelhetőek az 1 év alatti kutyák úgy, mint a felnőttek, annak ellenére, hogy nagy méretbeli változások már nem várhatóak.

**Ajánlások az étkezés vonatkozásában**

Az etetés sarkalatos pontja a kiskutya felnevelésének, hiszen ez az egyetlen út, ahogy tápanyaghoz jusson, nem vadászik vagy kutat más táplálék után. A kiegyensúlyozott táplálékot legegyszerűbben a jó minőségű (prémium, szuperprémium) tápokkal lehet biztosítani, így (főleg az első évben) ezt javasoljuk. A rossz minőségű, olcsó tápok etetése kifejezetten nem kívánatos.

Fontos, hogy a kölyök a fajtájának és korának megfelelő táplálékot egye, ez mudik esetében a medium junior, majd egy éves koruk felett a medium adult vagy active/performance tápok. Mindenképp figyelemmel kell kísérni a napi energia bevitel (nyerszsír, nyersfehérje) a táp kiválasztásánál, hiszen a túlzott energiabevitel fejlődési problémákhoz, betegségekhez (pl. panostitis) vezet.

Egy éves korig (és lehetőleg később is) a kutyák naponta többszöri (minimum 2) etetése javasolt. Az etetés mennyiségénél a kiskutya kondícióját kell alapul venni, semmiképp nem szabad hagyni a kölyköt elhízni, hiszen ez számos csontrendszeri betegséghez vezet később (pl. könyök és csípő diszplázia, OCD).

Táplálékkiegészítők jó minőségű táp mellett:

**Kalcium és foszfor**: kifejezetten kontraindikált (a kalcium túldozírozása miatt a csontrendszer fejlődési üteme felborul, így súlyos fejlődési problémákat okoz)

**Vitaminok**: felesleges (kiállítások, versenyek előtt szükség leget plusz vitamin bevitelre pl. B komplex vagy H –biotin-)

**Zöldkagyló tartalmú készítmények** adása jótékony hatású az ízületekre, minden kutyának javasolt, de leendő sportolóknak kötelező☺

**Ajánlások a sport és a munka vonatkozásában**

Mivel a kiskutyák 4-7 hónapos korban nőnek leggyorsabban, ebben az időszakban nem ajánlott még az edzéseket megkezdeni, csak 8 hónapos kor után. Azonban a szocializáció, alapok megtanítása – helybenmaradás alapjai, zónák, trükkök tanítása- természetesen majdhogynem kötelező, de a kemény edzések, sok futással, fordulókkal, vagy a legkisebb ugrás is kerülendő!

Agility-ben nem ajánlott elkezdeni:

8. hónap előtt a kombinációkat,

12. hónap előtt az első ugrásokat, palánkot, hintát, szlalomot

A frisbee, egyéb sport ugrásokkal és a hosszú tréning sem javasolt.

4-7 hónapos kör között a legfontosabb a **szocializációs** alapok megteremtése, a korai szocializáció. Nem lehet elégszer hangsúlyozni, hogy kutyusunk társaslénnyé nevelése szempontjából ez milyen fontos és vissza nem térő életszakasz! Ez az amit nem lehet halasztani, magunknak okozunk később sok nehézséget, ha nem fordítunk erre elég időt, nem visszük el minden helyre a kutyusunkat, hogy lehetőleg minél több idegen hellyel, személlyel, helyzettel találkozzon, ismerkedjen. Fontos, hogy rendszeresen hasonló korú kölykökkel találkozzon, barátkozzon kutyaoviban, kötöttségek nélkül (ne mini-fegyelmező órák legyenek az óvodás percek), és hagyjuk hibázni a kutyánkat, majd korrigáljuk: adjunk egyértelmű visszajelzést arra amit csinál. Ne “mentsük ki” a szituációkból, ha rosszul csinál valamit, adjunk visszajelzést, ami egy hangos határozott “nem” lehet, vagy a szituációban történő magára hagyása: elfordulunk, arrébb lépünk. Nem szabad izgulni, ha a kutyánk valamit “rosszul” csinál, ez a tanulás mente, a lényeges, az, hogy **következetes és jól érthető visszajelzést** adjunk (lehetőleg mindig, sose felejtsük el, mindig röviden, mindig ugyanazt, ne “beszélgessünk” hosszasan a kutyánkkal ☺, általában egy rövid határozott “NEM” elég a tiltásra). Illetve a kívánt viselkedést erősítsük meg, ha nincs is nálunk éppen jutalomfalat, örüljünk úgy, mintha világbajnokságot nyert volna, ha ügyesen csinál valamit; ha magabiztos felnőtt kutyát szeretnénk, kezdettől fogva a saját egyértelmű visszajelzésünkkel teremtjük meg azt. ..és sose felejtsük el, ha ki se próbálhatja, sose fogja megtanulni...

**Ajánlások az egészségügyi szűrésekkel kapcsolatban**

Az egészségügyi szűréseknek általában 1,5 éves kor után jön el az ideje. A tenyésztésbe vonni kívánt, illetve aktívan sportoló kutyákat illik 1,5 és 2 éves koruk között, csípő rtg-re elvinni és a patelláját megvizsgáltatni erre szakosodott állatorvossal. A csípő rtg-ek Magyarországon igény esetén központi értékelő bizottsághoz (Magyar Kisállat Ortopédiai Egyesület) lesznek továbbítva, ahonnan az értékelési díj befizetése után hivatalos eredményt is kap az ember. Korábbi teszteket/szűréseket azért nem javasolunk, mert az eredményük korlátozott: mivel a fiatalabb egyedek szalagjai és inai természetesen lazábbak, így az izületek is lazábbak, mint a felnőtteké, ezért félrevezető/rosszabb eredményt kaphatunk, mintha később, idejében végezzük a szűréseket. A haszna az ilyen korai vizsgálatoknak azért is kérdéses, mivel a korai megterhelő edzések és ugrások mindenképp kerülendők, tehát a korai vizsgálattal semmi plusz konzekvenciára nem teszünk szert. Azokra a korai diagnosztikus/szűrő vizsgálatokra vonatkozóan, melyek invazívak (beavatkozással járnak), és/vagy fájdalmasak, mint pl. PennHip, a tenyésztő előzetes engedélyét kell kérje a tulajdonos, különben az egészségügyi garanciát elveszti. Közös tulajdonban (olyan kutyáknál ahol fedeztetési jogunk van) ilyen tesztek elvégzése szigorúan TILOS! Valamint a szerződés megsértésének számít.